
KUVENDI I ODËS SË FARMACISTËVE TË KOSOVËS, në mbështetje të nenit 19, paragrafi 1, nënparagrafi 1.1 të Ligjit për Odat e Profesionistëve Shëndetësorë nr. 04/L-150 dhe nenit 21, paragrafi 1, nënparagrafi 1.1 të Statutit të Odës së Farmacistëve të Kosovës nr. 134, të datës 04.06.2024, në mbledhjen e mbajtur më datë __________, nxjerr:
RREGULLORE
PËR ORGANIZIMIN DHE FUNKSIONIMIN E KOMISIONIT PËR FARMACI NË INSTITUCIONET TJERA JOSHËNDETËSORE
KAPITULLI I
DISPOZITAT E PËRGJITHSHME
Neni 1
Qëllimi
1. Me këtë Rregullore përcaktohen organizimi, përbërja, fushëveprimi, detyrat, përgjegjësitë dhe mënyra e funksionimit të Komisionit për Farmaci në Institucionet Tjera Joshëndetësore të Odës së Farmacistëve të Kosovës, në tekstin e mëtejmë: Komisioni.
2. Komisioni themelohet me qëllim të identifikimit dhe trajtimit të çështjeve që lidhen me pozitën, rolin, përfaqësimin dhe zhvillimin profesional të anëtarëve të OFK-së në institucionet dhe vendet ku ata ushtrojnë veprimtarinë e tyre profesionale.
3. Komisioni identifikon çështjet, nevojat dhe sfidat që burojnë nga vendet e angazhimit të anëtarëve të OFK-së, veçanërisht veprimet, politikat, vendimet, masat dhe zhvillimet që mund të ndikojnë në pozitën profesionale të farmacistëve ose të cenojnë interesin e sektorit farmaceutik.
4. Për çështjet nga paragrafi 3 i këtij neni, Komisioni i propozon Këshillit Drejtues iniciativa, masa, rekomandime dhe qëndrime për shqyrtim dhe vendimmarrje.
5. Veprimtaria e Komisionit është e natyrës profesionale, këshillimore dhe propozuese.

Neni 2
Fushëveprimi
1. Fushëveprimi i Komisionit përfshin çështjet që lidhen me pozitën dhe rolin profesional të anëtarëve të OFK-së që ushtrojnë veprimtarinë e tyre në:
a) Ministrinë e Shëndetësisë – MSH;
b) Agjencinë e Kosovës për Produkte dhe Pajisje Medicinale – AKPPM;
c) Fondin e Sigurimeve Shëndetësore – FSSH;
d) Inspektoratin Shëndetësor dhe Farmaceutik – ISH-IF;
e) institucionet e arsimit të lartë dhe institucionet e tjera arsimore ku janë të angazhuar anëtarët e OFK-së;
f) institucione, autoritete, organizata dhe vende të tjera të angazhimit ku anëtarët e OFK-së ushtrojnë veprimtarinë e tyre profesionale dhe veprimtaria e të cilave ndërlidhet me sektorin farmaceutik.
2. Fushëveprimi i Komisionit përfshin identifikimin e veprimeve, politikave, vendimeve, masave dhe zhvillimeve që burojnë nga institucionet apo vendet e angazhimit të anëtarëve të OFK-së dhe që mund të ndikojnë drejtpërdrejt në pozitën profesionale të farmacistëve ose në interesin e sektorit farmaceutik.
3. Fushëveprimi i Komisionit nuk shtrihet mbi organizimin, funksionimin, administrimin apo kompetencat e institucioneve ku anëtarët e OFK-së ushtrojnë veprimtarinë e tyre.
4. Komisioni nuk shqyrton veprimtarinë e përgjithshme të këtyre institucioneve dhe nuk ushtron kompetenca ndaj tyre.

Neni 3
Statusi dhe funksioni i Komisionit
1. Komisioni është trup profesional, këshillimor dhe propozues i Odës së Farmacistëve të Kosovës.
2. Komisioni ushtron funksion këshillimor dhe propozues për Këshillin Drejtues në çështjet që bien brenda fushëveprimit të tij.
3. Komisioni nuk është organ vendimmarrës.
4. Komisioni i paraqet Këshillit Drejtues rekomandime, propozime, analiza, mendime dhe iniciativa profesionale.
5. Propozimet, rekomandimet dhe mendimet e Komisionit nuk përbëjnë qëndrim zyrtar të OFK-së pa u shqyrtuar dhe miratuar nga Këshilli Drejtues.
6. Këshilli Drejtues vendos për miratimin, ndryshimin, plotësimin, kthimin për rishqyrtim, refuzimin dhe mënyrën e procedimit institucional të propozimeve dhe rekomandimeve të Komisionit.
7. Komisioni nuk përfaqëson OFK-në në raport me institucionet e tjera, përveç nëse autorizohet shprehimisht nga Këshilli Drejtues.

Neni 4
Parimet e funksionimit
1. Komisioni ushtron veprimtarinë e tij duke u bazuar në parimet e:
a) ligjshmërisë;
b) profesionalizmit;
c) paanshmërisë;
d) pavarësisë profesionale;
e) mbrojtjes dhe avancimit të pozitës profesionale të anëtarëve të OFK-së;
f) mbrojtjes dhe avancimit të interesit të sektorit farmaceutik;
g) bashkëpunimit institucional;
h) transparencës dhe përgjegjshmërisë;
i) konfidencialitetit, kur natyra e çështjes e kërkon;
j) respektimit të kompetencave të organeve dhe trupave të tjerë të OFK-së;
k) respektimit të kompetencave dhe autonomisë së institucioneve ku anëtarët e OFK-së ushtrojnë veprimtarinë e tyre.
KAPITULLI II
PËRBËRJA, KRITERET, ZGJEDHJA DHE MANDATI
Neni 5
Përbërja e Komisionit
1. Komisioni përbëhet nga jo më shumë se shtatë (7) anëtarë.
2. Në përbërjen e Komisionit nuk mund të ketë më shumë se një (1) anëtar nga i njëjti institucion apo vend i angazhimit.
3. Gjatë propozimit të përbërjes së Komisionit synohet, për aq sa është e mundur, përfaqësimi i anëtarëve të OFK-së nga institucionet dhe fushat e përcaktuara në nenin 2 të kësaj Rregulloreje.
4. Përbërja e Komisionit duhet të mundësojë përfaqësim sa më të gjerë të përvojave dhe ekspertizave profesionale që ndërlidhen me fushëveprimin e tij.
5. Përfaqësimi sipas paragrafëve 3 dhe 4 të këtij neni nuk cenon kufizimin sipas të cilit në Komision nuk mund të ketë më shumë se një (1) anëtar nga i njëjti institucion apo vend i angazhimit.
6. Anëtarët e Komisionit e ushtrojnë mandatin në cilësi individuale dhe profesionale dhe nuk konsiderohen përfaqësues të institucionit apo vendit të tyre të angazhimit.

Neni 6
Kriteret për emërimin e anëtarëve
1. Anëtari i Komisionit duhet:
a) të jetë anëtar i rregullt i OFK-së;
b) të ketë së paku tri (3) vjet përvojë profesionale relevante;	
c) të jetë ose të ketë qenë i angazhuar në një nga institucionet ose fushat që përfshihen në fushëveprimin e Komisionit;
d) të ketë njohuri dhe përvojë profesionale relevante për fushën nga e cila propozohet;
e) të ketë integritet profesional dhe të mos ketë pengesa për ushtrimin e funksionit sipas legjislacionit dhe akteve normative në fuqi të OFK-së.
2. Plotësimi i kritereve nga ky nen vlerësohet gjatë procedurës së propozimit dhe zgjedhjes së anëtarëve.

Neni 7
Zgjedhja dhe mandati
1. Kryetari dhe anëtarët e Komisionit zgjidhen nga Kuvendi i Odës së Farmacistëve të Kosovës, me propozim të Këshillit Drejtues.
2. Mandati i Kryetarit dhe i anëtarëve të Komisionit është katër (4) vjet dhe është i lidhur me mandatin e legjislaturës përkatëse të Odës së Farmacistëve të Kosovës.
3. Mandati, përfundimi i mandatit, shkarkimi, dorëheqja, zëvendësimi dhe çështjet e tjera që lidhen me ushtrimin e mandatit të Kryetarit dhe anëtarëve të Komisionit rregullohen në përputhje me Statutin, këtë Rregullore dhe aktet e tjera normative në fuqi të OFK-së.
4. Kryetari dhe anëtarët e Komisionit mund të rizgjidhen në përputhje me legjislacionin dhe aktet normative në fuqi të OFK-së.

Neni 8
Të drejtat dhe përgjegjësitë e anëtarëve
1. Anëtari i Komisionit ka të drejtë të marrë pjesë në shqyrtimin e çështjeve, të paraqesë propozime, rekomandime dhe mendime profesionale dhe të votojë në përputhje me rregullativën në fuqi të OFK-së.
2. Anëtari është i obliguar:
a) të marrë pjesë në punën e Komisionit;
b) të kontribuojë profesionalisht në çështjet që trajtohen;
c) të veprojë në përputhje me fushëveprimin e Komisionit;
d) të ruajë konfidencialitetin;
e) të deklarojë konfliktin e interesit;
f) të mos e përdorë pozitën në Komision për realizimin e interesave personale, financiare, institucionale apo interesave të tjera private.
3. Anëtari nuk mund ta përdorë statusin e anëtarit të Komisionit për të ndikuar në procedura, vendime, marrëdhënie pune apo çështje individuale në institucionin ku është i punësuar ose i angazhuar.
4. Mospjesëmarrja e vazhdueshme në punën e Komisionit dhe mosushtrimi i përgjegjësive trajtohen në përputhje me aktet normative në fuqi të OFK-së.
KAPITULLI III
FUSHAT E VEPRIMTARISË DHE PËRGJEGJËSITË
Neni 9
Fushat e veprimtarisë
1. Komisioni identifikon dhe trajton çështjet që burojnë nga institucionet dhe vendet e angazhimit të anëtarëve të OFK-së dhe që kanë ose mund të kenë ndikim në pozitën profesionale të farmacistëve apo në interesin e sektorit farmaceutik.
2. Komisioni mund t'i propozojë Këshillit Drejtues iniciativa lidhur me:
a) avancimin e pozitës dhe rolit profesional të anëtarëve të OFK-së në institucionet dhe vendet ku ushtrojnë veprimtarinë;
b) fuqizimin e rolit të farmacistit në strukturat dhe proceset profesionale që zhvillohen në institucionet ku janë të angazhuar anëtarët e OFK-së;
c) përfaqësimin adekuat të farmacistëve në struktura, komisione, grupe pune, borde dhe mekanizma të tjerë ku natyra e çështjeve kërkon ekspertizë farmaceutike;
d) zhvillimin dhe avancimin profesional të farmacistëve në institucionet dhe vendet e tyre të angazhimit;
e) njohjen dhe zhvillimin e profileve, specializimeve, roleve dhe kompetencave profesionale të farmacistëve, kur këto ndërlidhen me nevojat e vendeve të tyre të angazhimit;
f) adresimin e çështjeve që mund të kufizojnë ose cenojnë pozitën, rolin ose kompetencat profesionale të farmacistit;
g) adresimin e veprimeve, politikave, vendimeve ose masave që burojnë nga institucionet apo vendet e angazhimit të anëtarëve dhe që mund të kenë ndikim në sektorin farmaceutik;
h) përmirësimin e bashkëpunimit ndërmjet OFK-së dhe institucioneve ku janë të angazhuar anëtarët e saj;
i) përshtatjen e pozitës dhe rolit profesional të farmacistëve me zhvillimet institucionale, profesionale dhe teknologjike;
j) iniciativa të tjera që burojnë nga vendet e angazhimit të anëtarëve të OFK-së dhe që synojnë avancimin e pozitës së farmacistëve dhe mbrojtjen apo zhvillimin e interesit të sektorit farmaceutik.

Neni 10
Inicimi i çështjeve
1. Çështjet që bien në fushëveprimin e Komisionit mund të iniciohen:
a) me iniciativë të Komisionit;
b) me kërkesë të Këshillit Drejtues;
c) mbi bazën e informatave, kërkesave ose propozimeve të paraqitura nga anëtarët e OFK-së;
d) mbi bazën e zhvillimeve të identifikuara në institucionet dhe vendet e angazhimit të anëtarëve të OFK-së.
2. Para marrjes në trajtim të një çështjeje, Komisioni vlerëson nëse ajo bie në fushëveprimin e përcaktuar me këtë Rregullore.
3. Pranimi i një kërkese ose informacioni nga një anëtar i OFK-së nuk krijon detyrim për Komisionin që ta trajtojë atë si rast individual.
4. Kur një çështje paraqitet nga një anëtar i OFK-së dhe natyra e saj e kërkon, identiteti i paraqitësit mund të trajtohet si konfidencial, përveç kur zbulimi kërkohet me legjislacionin në fuqi.

Neni 11
Çështjet me ndikim në sektorin farmaceutik
1. Komisioni mund të identifikojë veprime, politika, vendime, masa ose zhvillime në institucionet apo vendet e angazhimit të anëtarëve të OFK-së, të cilat mund:
a) të ndikojnë në pozitën ose rolin profesional të farmacistëve;
b) të kufizojnë ose cenojnë ushtrimin e kompetencave profesionale të farmacistëve;
c) të ndikojnë në përfaqësimin dhe përfshirjen profesionale të farmacistëve;
d) të ndikojnë në funksionimin ose zhvillimin e sektorit farmaceutik;
e) të cenojnë interesat profesionale të anëtarëve të OFK-së ose interesat legjitime të sektorit farmaceutik;
f) të krijojnë nevojë për ndërmarrjen e një iniciative institucionale nga OFK-ja.
2. Identifikimi dhe trajtimi i çështjeve sipas këtij neni nuk përbën vlerësim të ligjshmërisë, kontroll, mbikëqyrje apo vlerësim të punës së institucionit përkatës.

Neni 12
Iniciativat dhe propozimet
1. Komisioni mund t'i propozojë Këshillit Drejtues ndërmarrjen e iniciativave kur vlerëson se një çështje që buron nga institucioni apo vendi i angazhimit të anëtarëve të OFK-së ndikon ose mund të ndikojë në pozitën profesionale të farmacistëve apo në interesin e sektorit farmaceutik.
2. Propozimet mund të përfshijnë:
a) inicimin e komunikimit institucional;
b) zhvillimin e konsultimeve ose dialogut institucional;
c) paraqitjen e kërkesave, rekomandimeve ose propozimeve nga OFK-ja;
d) formulimin e qëndrimeve profesionale të OFK-së;
e) propozimin e përfaqësimit të farmacistëve në struktura ose procese relevante;
f) inicimin e ndryshimeve ose përmirësimeve të politikave, akteve apo praktikave që ndikojnë në pozitën e farmacistëve ose sektorin farmaceutik;
g) inicimin e bashkëpunimit ndërinstitucional;
h) ndërmarrjen e formave të tjera të avokimit dhe përfaqësimit institucional në interes të pozitës profesionale të farmacistëve ose sektorit farmaceutik.
3. Të gjitha propozimet i paraqiten Këshillit Drejtues për shqyrtim, vlerësim dhe vendimmarrje.


Neni 13
Përmbajtja dhe arsyetimi i propozimeve
1. Propozimet dhe rekomandimet e Komisionit duhet të jenë të arsyetuara dhe, varësisht nga natyra e çështjes, të përmbajnë:
a) përshkrimin e çështjes së identifikuar;
b) institucionin ose vendin e angazhimit nga i cili buron çështja;
c) ndikimin aktual ose të mundshëm në pozitën profesionale të farmacistëve ose sektorin farmaceutik;
d) të dhënat, faktet ose argumentet profesionale mbi të cilat mbështetet propozimi;
e) masën, rekomandimin ose iniciativën që i propozohet Këshillit Drejtues;
f) rezultatin që synohet të arrihet.
2. Kur natyra e çështjes e kërkon, Komisioni mund të paraqesë edhe alternativa të ndryshme për veprim, duke evidentuar përparësitë dhe kufizimet e tyre.
3. Këshilli Drejtues mund t'ia kthejë Komisionit propozimin për plotësim, sqarim ose analizë shtesë.



Neni 14
Legjislacioni dhe politikat me ndikim në sektor
1. Kur identifikohen iniciativa legjislative, politika, akte ose masa që mund të ndikojnë në pozitën e farmacistëve apo sektorin farmaceutik, Komisioni mund t'i shqyrtojë ato vetëm nga aspekti i ndikimit të tyre në profesion dhe sektor.
2. Komisioni mund t'i propozojë Këshillit Drejtues:
a) pjesëmarrjen e OFK-së në konsultime publike;
b) paraqitjen e komenteve dhe rekomandimeve;
c) inicimin e ndryshimeve ose plotësimeve të legjislacionit apo politikave;
d) ndërmarrjen e iniciativave institucionale pranë autoriteteve kompetente.
3. Komisioni nuk bën vlerësimin përfundimtar të ligjshmërisë së akteve dhe nuk zëvendëson funksionet juridike të strukturave kompetente të OFK-së.

Neni 15
Pozita e farmacistit në institucionet arsimore
1. Komisioni trajton çështjet që lidhen me pozitën dhe rolin profesional të anëtarëve të OFK-së të angazhuar në institucionet arsimore, për aq sa këto çështje nuk janë të rregulluara ose të kufizuara me legjislacionin në fuqi.
2. Komisioni mund t'i propozojë Këshillit Drejtues iniciativa që synojnë:
a) avancimin dhe fuqizimin e pozitës së farmacistëve në institucionet arsimore;
b) përfaqësimin adekuat të farmacistëve në strukturat profesionale dhe institucionale ku pjesëmarrja e tyre lejohet me legjislacionin në fuqi;
c) njohjen dhe promovimin e rolit dhe ekspertizës profesionale të farmacistit;
d) krijimin dhe avancimin e mundësive për angazhim dhe zhvillim profesional të farmacistëve;
e) adresimin e çështjeve që mund të cenojnë ose kufizojnë në mënyrë të pajustifikuar pozitën dhe rolin profesional të farmacistëve;
f) iniciativa të tjera për përmirësimin e pozitës profesionale të anëtarëve të OFK-së të angazhuar në institucionet arsimore.
3. Komisioni nuk trajton dhe nuk ndërhyn në kurrikula, programe studimore, përmbajtje akademike, standarde akademike, akreditim, kërkim shkencor, botime, tituj akademikë apo çështje të tjera që sipas legjislacionit janë në kompetencë të institucioneve arsimore, autoriteteve kompetente ose Akademisë së OFK-së.

Neni 16
Zhvillimi i roleve dhe kompetencave profesionale
1. Komisioni mund të identifikojë nevoja për zhvillimin, njohjen ose fuqizimin e roleve, profileve dhe kompetencave profesionale të farmacistëve kur këto burojnë nga vendet e angazhimit të anëtarëve të OFK-së.
2. Komisioni mund t'i propozojë Këshillit Drejtues iniciativa për:
a) njohjen dhe fuqizimin e rolit të farmacistit;
b) mundësitë për avancim profesional;
c) përfshirjen e farmacistëve në fusha ku ekspertiza farmaceutike është relevante;
d) njohjen e profileve dhe specializimeve profesionale, në përputhje me legjislacionin;
e) adresimin e nevojave për kapacitete dhe ekspertizë farmaceutike.
3. Komisioni nuk përcakton standarde, profile ose kompetenca kur kjo kompetencë me legjislacion i është dhënë një institucioni ose organi tjetër.

Neni 17
Përfaqësimi profesional
1. Komisioni mund të identifikojë struktura, borde, komisione, grupe pune, mekanizma konsultativë ose procese të tjera në të cilat trajtohen çështje me ndikim në profesionin ose sektorin farmaceutik.
2. Komisioni mund t'i propozojë Këshillit Drejtues ndërmarrjen e iniciativave për përfshirjen ose përfaqësimin adekuat të farmacistëve në këto struktura.
3. Komisioni nuk cakton përfaqësues të OFK-së dhe nuk përfaqëson OFK-në pa vendim ose autorizim të Këshillit Drejtues.

Neni 18
Zhvillimet teknologjike dhe institucionale
1. Komisioni mund të identifikojë zhvillime teknologjike, digjitale ose institucionale në vendet e angazhimit të anëtarëve të OFK-së që ndikojnë ose mund të ndikojnë në pozitën, rolin apo kompetencat profesionale të farmacistëve.
2. Komisioni mund t'i propozojë Këshillit Drejtues iniciativa që synojnë përshtatjen dhe fuqizimin e rolit të farmacistit në raport me këto zhvillime.
3. Komisioni nuk ushtron kompetenca për administrimin, zhvillimin, prokurimin apo mbikëqyrjen teknike të sistemeve përkatëse.

Neni 19
Të dhënat, informatat dhe analizat profesionale
1. Komisioni mund t'i propozojë Këshillit Drejtues mbledhjen dhe analizimin e të dhënave që lidhen me pozitën, përfaqësimin, profilet dhe nevojat profesionale të anëtarëve të OFK-së në institucionet dhe vendet e tyre të angazhimit.
2. Kur për trajtimin e një çështjeje nevojiten të dhëna, informata ose sqarime nga një institucion tjetër, Komisioni i propozon Këshillit Drejtues sigurimin e tyre përmes kanaleve institucionale të OFK-së.
3. Komisioni nuk u drejtohet drejtpërdrejt institucioneve të tjera për sigurimin e informatave apo dokumenteve në emër të OFK-së, përveç kur autorizohet nga Këshilli Drejtues.
4. Të dhënat dhe informatat e siguruara mund të përdoren për identifikimin, analizimin dhe argumentimin e iniciativave dhe rekomandimeve të Komisionit.
5. Mbledhja, përpunimi, ruajtja dhe përdorimi i të dhënave bëhet në përputhje me legjislacionin në fuqi.

Neni 20
Konsultimi me anëtarët
1. Komisioni mund t'i propozojë Këshillit Drejtues zhvillimin e konsultimeve me anëtarët e OFK-së që ushtrojnë veprimtarinë në institucionin ose fushën përkatëse.
2. Me miratimin e Këshillit Drejtues, konsultimet mund të realizohen përmes takimeve, pyetësorëve, konsultimeve elektronike ose formave të tjera të përshtatshme.
3. Rezultatet e konsultimeve mund të shërbejnë si bazë për propozimet dhe rekomandimet e Komisionit.

Neni 21
Ekspertët dhe grupet e përkohshme profesionale
1. Për trajtimin e çështjeve specifike, Komisioni mund t'i propozojë Këshillit Drejtues angazhimin ose ftesën e ekspertëve të fushave përkatëse për të dhënë mendim profesional.
2. Ekspertët nuk fitojnë statusin e anëtarit të Komisionit dhe nuk kanë të drejtë vote.
3. Komisioni mund t'i propozojë Këshillit Drejtues krijimin e grupeve të përkohshme profesionale të punës.
4. Grupet krijohen me vendim të Këshillit Drejtues, me të cilin përcaktohen përbërja, detyrat dhe kohëzgjatja e tyre.
5. Kur çështja ka karakter kryesisht shkencor, akademik ose kërkimor, ajo bashkërendohet me Akademinë e OFK-së.

Neni 22
Përcjellja e iniciativave
1. Komisioni mund të përcjellë rezultatet e iniciativave të tij të miratuara dhe të proceduara nga Këshilli Drejtues.
2. Në bazë të zhvillimeve dhe rezultateve të iniciativës së proceduar, Komisioni mund t'i propozojë Këshillit Drejtues masa, rekomandime ose iniciativa të mëtejshme.
3. Komisioni nuk komunikon drejtpërdrejt me institucionin përkatës për përcjelljen e iniciativës, përveç kur autorizohet nga Këshilli Drejtues.
4. Përcjellja sipas këtij neni nuk nënkupton mbikëqyrje, kontroll apo vlerësim të punës së institucionit ndaj të cilit është proceduar iniciativa.
KAPITULLI IV
NDARJA DHE BASHKËRENDIMI I KOMPETENCAVE
Neni 23
Kufizimi i kompetencave
1. Komisioni nuk ndërhyn në organizimin, funksionimin, administrimin, vendimmarrjen ose ushtrimin e kompetencave ligjore të institucioneve në të cilat anëtarët e OFK-së ushtrojnë veprimtarinë e tyre profesionale.
2. Fushëveprimi i Komisionit kufizohet në pozitën, rolin, përfaqësimin dhe zhvillimin profesional të anëtarëve të OFK-së, si dhe në veprimet, politikat, vendimet, masat apo zhvillimet që burojnë nga vendet e angazhimit të tyre dhe që mund të ndikojnë në pozitën e farmacistëve ose interesin e sektorit farmaceutik.
3. Komisioni nuk shqyrton veprimtarinë e përgjithshme të institucioneve dhe nuk mbikëqyr apo vlerëson mënyrën e ushtrimit të kompetencave të tyre ligjore.
4. Komisioni nuk shqyrton dhe nuk vendos për raste individuale administrative, inspektuese, disiplinore, të punësimit, gjyqësore apo procedura të tjera individuale.
5. Pavarësisht paragrafit 4, kur nga një rast individual identifikohet një çështje me karakter sistemik që mund të ndikojë në pozitën e një kategorie të anëtarëve të OFK-së ose në interesin e sektorit farmaceutik, Komisioni mund ta trajtojë vetëm aspektin e përgjithshëm dhe sistemik të çështjes, pa shqyrtuar apo vendosur për rastin individual.
6. Anëtarësimi në Komision nuk i jep anëtarit mandat për të përfaqësuar OFK-në pranë institucionit ku është i punësuar apo i angazhuar.
7. Komisioni nuk u drejton institucioneve të tjera kërkesa, rekomandime apo qëndrime në emër të OFK-së pa miratimin ose autorizimin e Këshillit Drejtues.

Neni 24
Karakteri kolektiv i interesit
1. Komisioni vepron në funksion të interesit profesional kolektiv të anëtarëve të OFK-së dhe interesit të sektorit farmaceutik.
2. Komisioni nuk shërben si mekanizëm për përfaqësimin, mbrojtjen apo realizimin e interesave individuale të anëtarëve të tij ose personave të tjerë.
3. Interesi i institucionit apo vendit të angazhimit të një anëtari të Komisionit nuk mund të identifikohet me interesin e Komisionit ose të OFK-së.
4. Gjatë ushtrimit të mandatit, anëtarët veprojnë në interes të OFK-së, anëtarësisë së saj dhe profesionit farmaceutik, në kuadër të fushëveprimit të kësaj Rregulloreje.

Neni 25
Raporti me organet dhe trupat e tjerë të OFK-së
1. Komisioni ushtron funksionet e tij duke respektuar kompetencat e organeve, komisioneve dhe trupave të tjerë të OFK-së.
2. Komisioni nuk ushtron kompetenca:
a) licencuese dhe rilicencuese;
b) të edukimit të vazhdueshëm profesional dhe akreditimit të aktiviteteve;
c) etike dhe disiplinore;
d) zgjedhore;
e) financiare;
f) shkencore, akademike, kërkimore dhe botuese që i përkasin Akademisë së OFK-së;
g) kompetenca të tjera që me ligj, Statut ose akte normative u janë përcaktuar organeve ose trupave të tjerë të OFK-së.
3. Kur një çështje prek fushëveprimin e një organi ose trupi tjetër të OFK-së, Komisioni ia paraqet çështjen Këshillit Drejtues për procedim sipas kompetencës.
4. Komisioni mund të vazhdojë trajtimin vetëm të atyre aspekteve që bien qartësisht brenda fushëveprimit të tij.

Neni 26
Raporti me Akademinë e OFK-së
1. Komisioni dhe Akademia e OFK-së ushtrojnë funksione të ndara dhe plotësuese.
2. Komisioni nuk ushtron funksione shkencore, akademike, kërkimore ose botuese që janë në kompetencë të Akademisë.
3. Trajtimi nga Komisioni i pozitës profesionale të farmacistëve të angazhuar në institucionet arsimore nuk konsiderohet ushtrim i funksionit akademik ose shkencor.
4. Kur Komisioni identifikon një çështje që kërkon trajtim shkencor, akademik ose kërkimor, mund t'i propozojë Këshillit Drejtues referimin e saj në Akademinë e OFK-së.
5. Kur një çështje përmban njëkohësisht elemente që lidhen me pozitën e farmacistëve ose interesin e sektorit farmaceutik dhe elemente shkencore apo akademike, trajtimi mund të bashkërendohet me Akademinë sipas vendimit të Këshillit Drejtues.
KAPITULLI V
KONFIDENCIALITETI, FUNKSIONIMI DHE RAPORTIMI
Neni 27
Konfidencialiteti dhe statusi i propozimeve
1. Propozimet, rekomandimet, analizat, mendimet dhe materialet e hartuara nga Komisioni kanë karakter të brendshëm këshillimor dhe propozues dhe nuk përbëjnë qëndrim zyrtar të OFK-së.
2. Komisioni mund të përcaktojë që propozimet, rekomandimet, analizat, mendimet ose materialet e caktuara të punës të trajtohen si konfidenciale, kur natyra e çështjes, interesi profesional i anëtarëve të OFK-së ose interesi i sektorit farmaceutik e kërkon këtë.
3. Materialet e përcaktuara si konfidenciale nuk u vihen në dispozicion organeve, komisioneve apo trupave të tjerë të OFK-së, me përjashtim të Këshillit Drejtues, dhe as personave, institucioneve apo organeve jashtë OFK-së.
4. Përjashtimisht nga paragrafi 3, materialet konfidenciale mund të vihen në dispozicion kur zbulimi, dorëzimi ose qasja në to kërkohet me ligj nga gjykata, prokuroria ose organi tjetër kompetent sipas legjislacionit në fuqi.
5. Të gjitha propozimet dhe rekomandimet e Komisionit i paraqiten Këshillit Drejtues për shqyrtim dhe vlerësim.
6. Propozimet dhe rekomandimet mund të procedohen si iniciativa, rekomandime apo qëndrime institucionale të OFK-së vetëm pas shqyrtimit dhe miratimit nga Këshilli Drejtues.
7. Këshilli Drejtues mund ta miratojë, ndryshojë, plotësojë, kthejë për rishqyrtim ose refuzojë propozimin apo rekomandimin.
8. Deri në miratimin nga Këshilli Drejtues, Kryetari dhe anëtarët e Komisionit nuk mund ta paraqesin, publikojnë apo komunikojnë propozimin ose rekomandimin si qëndrim zyrtar të OFK-së.
9. Pas miratimit, mënyra e komunikimit, publikimit ose procedimit institucional përcaktohet nga Këshilli Drejtues.
10. Detyrimi për ruajtjen e konfidencialitetit vazhdon edhe pas përfundimit të mandatit, për aq kohë sa materiali ruan statusin konfidencial.

Neni 28
Mbledhjet
1. Mbajtja dhe organizimi i mbledhjeve të Komisionit bëhet në përputhje me rregullativën në fuqi të OFK-së.
2. Për punën e Komisionit mbahet procesverbal.
3. Mënyra e vendimmarrjes së brendshme, kuorumi dhe çështjet e tjera procedurale rregullohen sipas rregullativës në fuqi të OFK-së.
4. Kur trajtohen çështje të përcaktuara si konfidenciale, ky fakt evidentohet në procesverbal dhe dokumentacioni trajtohet në përputhje me nenin 27 të kësaj Rregulloreje.


Neni 29
Konflikti i interesit
1. Anëtari i Komisionit nuk merr pjesë në shqyrtimin e çështjes në të cilën ka interes personal, financiar ose interes tjetër privat të drejtpërdrejtë.
2. Anëtari është i obliguar të deklarojë konfliktin e interesit para shqyrtimit të çështjes.
3. Përjashtimi nga shqyrtimi evidentohet në procesverbal.
4. Fakti që një anëtar është i punësuar ose i angazhuar në institucionin nga i cili buron çështja nuk përbën vetvetiu konflikt interesi kur trajtohet një çështje me karakter kolektiv ose sistemik që lidhet me pozitën e farmacistëve ose interesin e sektorit farmaceutik.
5. Kur çështja lidhet drejtpërdrejt me interesin individual të anëtarit ose me një procedurë konkrete në të cilën ai është i përfshirë, anëtari përjashtohet nga shqyrtimi dhe vendimmarrja për atë çështje.


Neni 30
Programi i punës dhe raportimi
1. Komisioni harton programin e punës në përputhje me fushëveprimin e tij dhe prioritetet e OFK-së.
2. Programi i punës i paraqitet Këshillit Drejtues për shqyrtim dhe miratim.
3. Komisioni i raporton Këshillit Drejtues për aktivitetet, çështjet e trajtuara, problematikat e identifikuara dhe rekomandimet e dhëna, në përputhje me rregullativën në fuqi të OFK-së.
4. Raportimi nuk cenon konfidencialitetin e materialeve të përcaktuara si konfidenciale sipas kësaj Rregulloreje.
KAPITULLI VI
DISPOZITAT PËRFUNDIMTARE
Neni 31
Rishikimi i Rregullores
1. Zbatimi i kësaj Rregulloreje mund të rishikohet në bazë të nevojave të identifikuara gjatë funksionimit të Komisionit, ndryshimeve të legjislacionit ose zhvillimeve institucionale që ndikojnë në fushëveprimin e tij.
2. Këshilli Drejtues mund t'i propozojë Kuvendit ndryshimin ose plotësimin e kësaj Rregulloreje kur gjatë zbatimit të saj identifikohet nevoja për përshtatjen ose përmirësimin e organizimit, funksionimit apo fushëveprimit të Komisionit.

Neni 32
Çështjet e parregulluara dhe interpretimi
1. Për të gjitha çështjet që nuk janë të rregulluara me këtë Rregullore zbatohen Statuti dhe aktet e tjera normative në fuqi të OFK-së.
2. Për çështjet që nuk janë të rregulluara me këtë Rregullore ose me aktet e tjera normative të OFK-së, vendos Këshilli Drejtues me vendim, brenda kompetencave të tij.
3. Në rast të paqartësive lidhur me zbatimin e kësaj Rregulloreje ose ndarjen e kompetencave ndërmjet Komisionit dhe organeve, komisioneve apo trupave të tjerë të OFK-së, vendos Këshilli Drejtues.





Neni 33
Hyrja në fuqi
Kjo Rregullore hyn në fuqi në ditën e miratimit nga Kuvendi i Odës së Farmacistëve të Kosovës.



									Kryetari i OFK-së
								     Mr.Ph. Kadri Bytyqi

